«Η πυρπόλησις της τουρκικής ναυαρχίδας υπό του Κανάρη» Έγχρωμη λιθογραφημένη αφίσα του ομότιτλου έργου του Ν. Λύτρα Λιθογραφείο Ασπιώτη, 1909 Αθήνα, Μουσείο Βούρου-Ευταξία (Μουσείο της πόλεως των Αθηνών) |
| Μεταφορά σε έγχρωμη λιθογραφία του ομότιτλου έργου του Νικηφόρου Λύτρα. Το έργο του Ν. Λύτρα αναφέρεται στο 1822, όταν ο Κωνσταντίνος Κανάρης πυρπόλησε τη ναυαρχίδα του καπουδάν πασά Καρά Αλή, στη Χίο, με 2000 Οθωμανούς ναύτες και τον ίδιο τον Καρά Αλή θύματα. Το γεγονός αυτό είχε εμψυχώσει τους επαναστατημένους Έλληνες και είχε μεγάλη απήχηση στην ευρωπαϊκή κοινή γνώμη. Τον πίνακα του Λύτρα, ασφαλισμένο για 5000 λίρες στερλίνες, τον έστειλε η οικογένεια Σερπιέρη, στην οποία ανήκε τότε, στο λιθογραφείο του Κωνσταντίνου Γ. Ασπιώτη, στην Κέρκυρα, για να γίνει η λιθογράφηση. Η έγχρωμη αυτή λιθογραφία είναι η πρώτη που έγινε στην Ελλάδα από το παραπάνω λιθογραφείο. Στην αφίσα αποτυπώνονται τα βασικά χαρακτηριστικά του έργου του Ν. Λύτρα με τρόπο που δείχνει τις εξαιρετικές ικανότητες του λιθογράφου. Η αφίσα έγινε για την προβολή του λαχείου για την οικονομική ενίσχυση του εθνικού στόλου και των ελληνικών αρχαιοτήτων. Έτσι, η επιλογή ενός σημαντικού ναυτικού γεγονότος της πρόσφατης ελληνικής ιστορίας έδωσε μεγαλύτερη ώθηση για την αγορά ενός λαχείου για εθνικούς στην ουσία λόγους.