«Το Χάνι της Γραβιάς», απόσπασμα από το ομώνυμο τεύχος του περιοδικού «Κλασσικά Εικονογραφημένα» Εικονογράφηση: Κ. Γραμματόπουλος, κείμενα: Β. Ρώτας Αθήνα, εκδ. Πεχλιβανίδη |
| Τα Κλασσικά Εικονογραφημένα ήταν σειρά κόμικς, που διασκεύαζαν γνωστά έργα της παγκόσμιας λογοτεχνίας. Η σειρά κυκλοφόρησε στην Ελλάδα το 1951 και γνώρισε πολύ μεγάλη επιτυχία και υψηλές πωλήσεις, κυρίως στις μικρές ηλικίες. Τον Οκτώβριο του 1953, στο τεύχος 43 με τίτλο «Περσέας και Ανδρομέδα», σε σχέδια του Κώστα Γραμματόπουλου και κείμενα του Βασίλη Ρώτα, εγκαινιάστηκε η σειρά των τευχών με θέματα «Από τη Μυθολογία και την Ιστορία της Ελλάδος». Εκδόθηκαν γύρω στα εξήντα τεύχη με θέματα από τη Βυζαντινή ιστορία (Κωνσταντίνος Παλαιολόγος, Θεοδώρα η Ευσεβής, Ιουστινιανός ο Αυτοκράτωρ), την Ελληνική Επανάσταση του 1821 (Κολοκοτρώνης, Χάνι της Γραβιάς, Αθανάσιος Διάκος κ.ά.) αλλά και την αρχαία μυθολογία (Ηρακλής, Ποσειδών, Δευκαλίωνας και Πύρρα κ.ά.). Εδώ, παρουσιάζεται ένα απόσπασμα της ιστορίας, σε μορφή κόμικς, που σχετίζεται με τη μάχη στο Χάνι της Γραβιάς, με αρχηγό των Ελλήνων τον Οδυσσέα Ανδρούτσο. Οι Έλληνες αγωνιστές αποφασίζουν να αιφνιδιάσουν τους Οθωμανούς τη νύχτα για να γλιτώσουν από την ασφυκτική πολιορκία τους. Ο εικονογράφος αποδίδει με χαρακτηριστικό τρόπο την αγριότητα των Οθωμανών, αλλά και την αποφασιστικότητα των Ελλήνων. Σημαντική είναι η παρουσία του κειμένου που βοηθά τη δράση των προσώπων. Οι μορφές προκαλούν σε πολλές περιπτώσεις το γέλιο. Κυρίως σατιρίζονται οι Οθωμανοί (άλλωστε Έλληνες είναι οι δημιουργοί του κόμικ), που δεν μπορούν να αντιδράσουν στην εξυπνάδα και την πονηριά των Ελλήνων.